**Am să mă-ntorc...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am să mă-ntorc la marginea pădurii

Și-am să opresc din nou pentru un ceas

Să-ți caut printre flori de câmp condurii

Ce-mi amintesc de primul meu popas

În urbea ta cu ziduri de cetate

Și cafenele-n care-un gramofon

Revarsă-n suflete eternitate

Cu notele din fiecare ton.

Am să te-aștept pe-aleea pietruită

Cu urme calde de îndrăgostiți,

Să ascultăm cum pietrele recită

Din versurile unor erudiți.

- La Atrium se joacă-n miez de noapte

O dramă despre viaţa de apoi...

Îmi diluez cafeaua cu mult lapte

Şi gându-mi derapează înapoi.

Mă mint că mă aştepţi în Piaţa Mică

Sub goticul portal ce-adăposteşte

Simbolul trist al damelor de pică

Şi breasla făurarilor de cleşte...

E-atâta calm că-mi pare adormită

Cetatea... Înc-aşteaptă să revii,

Poate-ai să mă găseşti de dor albită

Scriindu-ţi pe bazalturi poezii.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015